*Bartos Erika*

**Toronydaru**

Toronydaru áll a téren,

Felnyúlik a magasba,

Teherautók jönnek-mennek,

Cipekednek alatta.

Vaskampóján gerenda lóg,

Felviszi a tetőre,

Oszlopot és falat emel,

Házat épít belőle.

Körbefordul, odafentről

Figyeli az utcákat,

Olyan magas, hogy a Nap is

Ráülhet, ha elfárad.

Felmennék, ha felmehetnék,

Egészen a csúcsára,

Onnan néznék szerteszéjjel,

Lelátnék a világra!